Diari Oficial de la Generalitat Valenciana


Sumari del DOGV 8286, del 03-05-2018 (2018/3505)

RESOLUCIÓ de 26 de març de 2018, de la Subdirecció General de Relacions Laborals, per la qual es disposa el registre i publicació del text del Conveni col·lectiu de l'empresa CESPA Gestión de Residuos, SA.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8286

Data del DOGV
:   03-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3505


Data del document
:   26-03-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 26 de març de 2018, de la Subdirecció General de Relacions Laborals, per la qual es disposa el registre i publicació del text del Conveni col·lectiu de l'empresa CESPA Gestión de Residuos, SA. [2018/3505]  
Vist el text del Conveni col·lectiu de treball de l'empresa CESPA Gestión de Residuos, SA, signat per la comissió negociadora, estant integrada aquesta, d'una part per la representació de l'empresa i d'una altra per la representació dels treballadors, i de conformitat amb allò que disposa l'article 90, apartats 2 i 3 del Reial decret legislatiu 2/2015, de 23 d'octubre, l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball i l'article 3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que estableix l'article 51.1 de l'Estatut d'Autonomia de la Comunitat Valenciana, i en el Decret 104/2017, de 21 de juliol, del Consell pel qual s'aprova el Reglament orgànic i funcional de la Conselleria d'Economia Sostenible, Sectors productius, Comerç i Treball, i en l'article 4.3 de l'Ordre 37/2010, resol:  
  
  
Primer  
Ordenar-ne la inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text del conveni.  
  
Segon  
Disposar-ne la publicació en el Diari Oficial de la Generalitat Valenciana.  
  
València, 26 de març de 2018.- El subdirector general de Relacions Laborals: Juan Ignacio Soler Tormo.  
  
  
  
CAPÍTOL I  
Condicions generals  
  
Article 1. Àmbit territorial i funcional  
Aquest conveni regula les condicions de treball entre l'empresa CESPA Gestión de Residuos, SA, i els seus treballadors adscrits als serveis de recollida, classificació, tractament i eliminació de residus sòlids gestionats des dels centres de treball d'Alginet, Almussafes i Castelló.  
  
L'enumeració de les funcions que es fa a continuació és merament enunciativa, i no suposa l'obligació que aquestes funcions coexistisquen si les necessitats i el volum del negoci no ho requereixen.  
Es distingeixen:  
1. Neteges industrials. Dins d'aquesta activitat es diferencien:  
- Neteges de clavegueram: que consisteixen a dur a terme neteges de la xarxa pública de clavegueram. La manera d'actuar serà per impulsió d'aigua i absorció dels residus dipositats a la xarxa. Aquests treballs també abastaran els treballs de neteja d'embornals, reixetes i altres elements que conformen la xarxa de sanejament (bombaments de col·lectors visitables, depuradores, etc.). Per a l'execució de les tasques s'haurà de comptar amb els equips adequats (camions, motocarros, equips d'inspecció?). Dins d'aquesta activitat, i per extensió, queden inclosos els treballs de desembús i d'absorció de fosses que es realitzen en propietats privades com ara comunitats de propietaris i administradors de finques.  
- Neteges en indústries, que inclouen les absorcions, les neteges de basses i dipòsits, i fins i tot, les neteges d'alta pressió, sempre que l'organització del treball ho permeta i hi haja una dotació de recursos humans i mecànics suficient.  
2. Transport de residu. S'hi inclouen les activitats efectuades des de l'entrada a la instal·lació d'un client fins a la descàrrega del producte esmentat (siga el que siga) en un altre punt, utilitzant per a fer-ho l'equip apropiat. Aquest equip estarà constituït per un contenidor (caixa oberta o tancada, caixa amb tapes o sense, contenidor per a enderroc, tancs, cisternes, etc.) i un vehicle (camió portacontenidors, bolquets, càrregues frontals, remolcs, equips mixts, camions caixes, etc.). Per transport de residus es considera el transport de qualsevol tipus de producte, fins i tot els perillosos, sempre que es complisquen totes les normatives vigents en matèria de seguretat i medi ambient.  
3. Gestió de residus. Es considera que és la realització de les tasques oportunes per a aconseguir la gestió més correcta de tots els residus des del punt de vista mediambiental i, per tant, la minimització de l'impacte d'aquests residus en el medi ambient. Aquest apartat se subdivideix en les activitats següents:  
- Recollida selectiva en origen, que permet la classificació del residu des del punt de generació i, d'aquest manera, una separació més racional d'aquest i, en conseqüència, un reciclat més efectiu.  
- Separació en planta de transferències, per a la separació dels residus en destinació i un tractament individualitzat millor. Gestió d'abocadors.  
- Gestió d'ecoparcs, per a la recepció de residus en destinació de manera selectiva.  
Aquesta enumeració de les funcions és merament enunciativa, i no suposa l'obligació que aquestes funcions coexistisquen si les necessitats i el volum del negoci no ho requereixen.  
Amb les excepcions establides en cada moment per la legislació laboral vigent.  
  
Article 2. Àmbit personal  
La normativa d'aquest conveni serà d'observança obligada i general per als treballadors de CESPA Gestión de Residuos, SA, inclosos en els serveis gestionats des dels centres de treball d'Alginet, Almussafes i Castelló.  
S'exclou de l'àmbit d'aquest conveni el personal d'alta direcció, regulat en l'article 2.1.a de l'Estatut dels Treballadors. Aquest personal és de lliure designació per l'empresa. La seua relació laboral es regirà pel contracte de treball que tinguen i per la normativa d'aplicació especial.  
Així mateix, estan exclosos de l'àmbit d'aquest conveni els supòsits contemplats en l'article 1.3 de la llei esmentada.  
  
Article 3. Vigència i àmbit temporal  
Aquest conveni col·lectiu entrarà en vigor a partir de la data en què el signen les parts, sense perjudici de la data en què es publique en el BOP.  
Vigència. La durada d'aquest conveni col·lectiu serà de tres anys, compresa entre l'1 de gener de 2017 i el 31 de desembre de 2019.  
L'any 2017, els efectes salarials i econòmics del conveni col·lectiu tindran caràcter retroactiu des del dia 1 de gener d'aquell mateix any, excepte en els articles per als quals se n'haja pactat expressament la data d'aplicació.  
Per a la resta d'anys del conveni col·lectiu (anys 2018 i 2019) els efectes salarials i econòmics del conveni col·lectiu tindran caràcter retroactiu des del dia 1 de gener de cada any de vigència, excepte en els articles per als quals se n'haja pactat expressament la data d'aplicació.  
  
En el cas concret que no es formule cap denúncia del conveni en el temps i en la forma establits, el conveni quedarà prorrogat per reconducció tàcita amb efectes des del primer dia de l'any corresponent i per anys naturals. Els salaris d'aquest conveni, en el cas de reconducció tàcita tindran un increment equivalent a l'increment de preus al consum de l'Estat espanyol, en l'any immediatament anterior.  
  
  
Article 4. Denúncia i revisió  
La denúncia del conveni per qualsevol de les parts s'haurà de fer amb sis mesos d'antelació respecte del venciment del període de vigència d'aquest, o de qualsevol de les seues pròrrogues. L'escrit de denúncia s'haurà de formalitzar necessàriament per escrit, i consignar-hi els punts que es volen modificar.  
Les parts es reuniran en transcórrer un mes des de la recepció de la proposta.  
  
Article 5. Vinculació a la totalitat  
Les condicions pactades formen un tot orgànic i indivisible i, a l'efecte de l'aplicació d'aquestes, seran considerades globalment.  
Si la jurisdicció competent anul·la o invalida algun dels articles parcialment o totalment, les parts signatàries es reuniran a fi de solucionar el problema plantejat, i mentrestant, es mantindrà el conveni sense efecte.  
En el termini d'un mes, si la taula negociadora no ha arribat a un acord, el conveni quedarà invalidat íntegrament, per la qual cosa s'haurà de negociar novament tot el conveni.  
  
Article 6. Legislació que es pot aplicar  
En tot allò que no siga objecte de regulació específica en aquest conveni, s'atendrà al que es disposa en el conveni col·lectiu del sector de sanejament públic, neteja viària, regs, recollida, tractament i eliminació de residus, neteja i conservació de clavegueram (BOE 181, 30.07.2013), en l'Estatut dels Treballadors i en altres lleis de caràcter general.  
  
Article 7. Compensació i absorció  
Les retribucions i altres condicions laborals que s'estableixen en aquest conveni compensaran i absorbiran totes les que hi haja en el moment en què entre en vigor, contemplades en condicions homogènies, qualsevol que siga la naturalesa d'aquestes.  
Els augments de retribucions o altres millores en les condicions laborals que es puguen produir en el futur per disposicions legals d'aplicació general, convenis col·lectius o contractes individuals, només podran afectar les condicions pactades en aquest conveni quan, una vegada considerades les retribucions noves o les condicions laborals noves en còmput anual per conceptes homogenis, superen les pactades en aquest document.  
En cas contrari, les compensaran i les absorbiran aquestes últimes, i aquest conveni es mantindrà en els mateixos termes, en la forma i les condicions que estan pactades.  
  
Article 8. Derogació  
La totalitat dels acords o pactes d'empresa de qualsevol naturalesa que estiguen vigents en el moment de l'entrada en vigor d'aquest conveni quedaran derogats i sense cap efecte a partir de la data en què entren en vigor.  
  
  
CAPÍTOL II  
Condicions generals d'ingrés  
  
Article 9. Ingrés al treball  
L'admissió del personal s'efectuarà d'acord amb les disposicions vigents en cada moment i el que regulen els convenis col·lectius en la matèria, i en cap cas abans que el treballador haja complit díhuit anys.  
El dret d'informació sobre contractació es regirà pel que s'estableix en les disposicions legals i per l'establit en aquest conveni sobre drets dels treballadors en matèria de contractació.  
  
Article 10. Proves d'aptitud  
Les empreses, en relació a l'ingrés dels treballadors, podran dur a terme les proves de selecció que consideren necessàries per a comprovar el grau d'aptitud dels aspirants.  
Les empreses i els treballadors estaran obligats a efectuar un reconeixement mèdic i a sotmetre-s'hi, respectivament, amb motiu de l'admissió dels treballadors.  
Els reconeixements mèdics s'hauran d'adaptar al lloc de treball concret.  
  
  
CAPÍTOL III  
Classificació, admissió del personal, promocions i ascensos  
  
Article 11. Classificació professional  
La classificació del personal, que s'indica en els articles següents, és merament enunciativa i no pressuposa l'obligació de tindre cobertes totes aquestes places.  
Les obligacions professionals de cada grup professional, les tasques, les funcions, els oficis, les especialitats professionals i/o responsabilitats assignades al personal, s'han de considerar simplement indicatius.  
Així mateix, qualsevol treballador està obligat a efectuar tots els treballs i operacions que li encomanen els superiors, dins de les obligacions generals pròpies de les seues tasques, ofici, funcions, especialitat professional i/o responsabilitats assignades, entre els quals s'inclouen la neteja de maquinària, de vehicles, d'eines i d'estris de treball.  
  
Article 12. Grups professionals  
El personal estarà enquadrat, d'acord amb les funcions que execute en l'empresa, en algun dels grups professionals següents:  
- Grup de tècnics  
- Grup de comandaments intermedis  
- Grups d'administratius  
- Grup d'operaris  
Cada grup professional comprén les tasques, les funcions, els oficis, les especialitats professionals i/o responsabilitats que per a cada un d'aquests s'especifica en el conveni general del sector.  
Aquestes tasques, funcions, oficis, especialitats professionals i/o responsabilitats seran equivalents entre si dins de cada grup professional amb independència dels seus drets econòmics.  
A partir de la signatura d'aquest conveni col·lectiu, es crea la tasca/funció de peó especialista-carreter per al Centre de Treball de Ford, on es realitza la totalitat de la jornada conduint un carretó. S'estableix l'abonament de l'import brut de trenta euros mensuals per dotze mensualitats a l'any. Aquest import es cobrarà quan la totalitat de la jornada requerisca la conducció de carret. En cas d'utilització parcial en la jornada, se'n percebrà la part proporciona. L'import s'actualitzarà amb els increments de conveni.  
A partir de la signatura d'aquest conveni col·lectiu, es crearà la tasca/funció de cap de torn en la Factoria Ford, i per la realització d'aquesta funció es percebrà un plus de cent euros bruts mensuals, tal com s'ha fet fins a aquest moment. Aquest plus s'actualitzarà amb els increments de conveni.  
  
Article 13. Admissió del personal  
L'admissió del personal s'ajustarà al que legalment estiga establit sobre contractació, i es considerarà com a provisional l'admissió durant un període de prova, que no podrà excedir de l'escala següent:  
- Personal directiu i tècnic: sis mesos  
- Personal administratiu i comandaments intermedis: dos mesos  
- Personal obrer: un mes  
Durant aquest període, tant l'empresa com l'empleat podran, respectivament, procedir a la rescissió del contracte o desistir de la prova, sense necessitat d'un avís previ i sense que cap de les parts tinga dret a indemnització.  
En tot cas, el treballador percebrà durant el període de prova la remuneració corresponent a la feina efectuada o a l'acompliment de les funcions específiques i classificades en aquest conveni.  
  
Article 14. Promoció i ascensos  
En el moment en què sorgisca la necessitat de contractar una o diverses persones, les places seran oferides en primera instància als treballadors de l'empresa, a fi d'afavorir la promoció professional.  
L'empresa farà publica en el tauler d'anuncis del centre de treball que té una vacant per a cobrir, així com mitjançant un escrit a la RLT del centre afectat amb el que s'ha de cobrir i la modalitat contractual amb la qual es pretén contractar.  
Si no és possible cobrir-la mitjançant el procediment de promoció interna, es farà una oferta pública, excepte en els supòsits derivats d'impossibilitat manifesta per necessitats organitzatives urgents o imprevistes.  
  
Els llocs o tasques que impliquen comandament o una confiança especial seran de lliure designació i revocació per part de l'empresa.  
Per a ascendir a una categoria o nivell professional diferent del que s'exerceix dins del grup d'operaris es tindran en compte les circumstàncies següents:  
- Superar satisfactòriament les proves que es proposen a aquest efecte.  
- Titulació o formació en el lloc: puntuaran els cursos de formació tant reglada com contínua i ocupacional que l'aspirant acredite haver realitzat. Suposarà un 40 % de la valoració global en el procés selectiu.  
- Experiència i/o coneixements del lloc de treball: puntuarà l'experiència que acredite l'aspirant d'haver exercit en un lloc de treball idèntic o similar al que es pretenga cobrir, ja siga en la mateixa empresa o en una de diferent, i haurà d'acreditar de manera fefaent aquesta experiència si es tracta d'una empresa diferent. Suposarà un 40 % de la valoració global del procés selectiu.  
- Historial professional: puntuarà l'historial professional de l'aspirant dins de la companyia. Suposarà un 10 % de la valoració global del procés selectiu.  
- Entrevista personal: suposarà un 10 % de la valoració global del procés de selecció.  
L'ascens no serà definitiu fins que haja transcorregut un període de prova que serà de sis mesos per al personal titulat i de dos mesos per a la resta del personal. Durant aquest període el treballador ascendit exercirà la categoria a la qual ha sigut promocionat provisionalment, i percebrà el salari corresponent a aquesta.  
En cas de no superar satisfactòriament el període de prova, el treballador tornarà a exercir els treballs propis de la seua categoria i nivell anterior, i tornarà a percebre el salari propi d'aquesta.  
  
  
CAPÍTOL IV  
Organització del treball i productivitat  
  
Article 15. Organització del treball  
L'organització del treball és facultat de l'empresari, que ha d'exercitar-la atenent al que s'estableix en aquest conveni i en altres normes que s'hi puguen aplicar.  
El treballador està obligat a complir les ordres i instruccions de l'empresari en l'exercici regular de les seues facultats directives, hi haurà d'executar tots els treballs, les operacions o les activitats se li ordene dins de les obligacions generals pròpies de la seua categoria o competència professional. Entre aquestes estan incloses les tasques complementàries que siguen necessàries per a l'acompliment de les seues obligacions principals, o la cura i neteja de les màquines, eines i lloc de treball que estiguen al seu càrrec durant la jornada de treball.  
  
Article 16. Prestació del treball i mobilitat funcional  
La prestació del treball vindrà determinada pel convingut en el contracte de treball. El treballador prestarà la classe i extensió del treball que marquen les lleis, aquest conveni, els d'àmbit superior, les instruccions de l'empresari i, a falta d'això, els usos i els costums.  
La mobilitat funcional en el si de l'empresa no tindrà cap altra limitació que les que exigeixen les titulacions acadèmiques o professionals necessàries per a exercir la prestació laboral i per la pertinença al grup professional. Els treballadors, sempre que complisquen aquests requisits, es podran destinar a un altre lloc, dins de la mateixa categoria, quan les necessitats d'organització o producció així ho demanen, sense necessitat de preavís per cap part.  
Normalment només es prestarà el treball habitual. No obstant això, l'empresa podrà, en cas de necessitat, destinar els treballadors a efectuar treballs de categoria superior, i reintegrar-los al seu lloc quan cesse la causa que en va motivar el canvi.  
Aquests canvis no podran ser de durada superior a sis mesos en un any,o de huit en un termini de dos anys, llevat dels casos de substitució de treballadors amb llicències, excedències, baixes per maternitat, malaltia comuna o accident de treball que necessàriament comporten reserva de lloc de treball. En aquest cas es prolongarà la situació mentre es donen les circumstàncies que l'han motivada.  
Quan un treballador faça treballs de categoria superior durant més de sis mesos durant un any, o huit durant dos anys, sense que concórreguen els supòsits als quals es refereix l'apartat anterior, consolidarà la categoria superior, sempre que hi haja torn d'ascens a aquesta de lliure designació per l'empresa, i sempre amb una negociació prèvia amb la representació legal dels treballadors.  
La retribució d'aquest personal, sempre que desenvolupe treballs de categoria superior serà la corresponent a aquesta categoria.  
La mobilitat funcional per a l'encàrrec de treballs de categoria inferior haurà d'estar justificada per necessitats peremptòries o imprevisibles de l'activitat productiva, i el treballador conservarà la retribució corresponent al seu nivell professional.  
No obstant això, si el canvi tinguera l'origen en una petició del treballador, es podrà assignar a aquest la retribució que corresponga al treball efectuat de manera efectiva.  
Aquesta mobilitat funcional s'efectuarà sense menyspreu de la dignitat del treballador i sense perjudici de la seua formació i promoció professional.  
No serà procedent invocar les causes d'acomiadament objectiu d'ineptitud sobrevinguda o falta d'adaptació en els supòsits de realització de funcions diferents de les habituals com a conseqüència de la mobilitat funcional.  
Si el treballador observa entorpiment per a exercir el seu treball, falta o defectes en el material, en els instruments o en les màquines, estarà obligat a fer-ho saber immediatament als caps immediats. El treballador cuidarà de les màquines i estris que se li confien, els mantindrà en perfecte estat de conservació i serà responsable dels desperfectes, deterioracions o danys que es produïsquen per la seua culpa.  
Queda prohibit utilitzar màquines, eines o ferramentes per a un ús diferent al que haja determinat l'empresa, sense l'expressa autorització d'aquesta, que així mateix serà necessària perquè el treballador utilitze eines o màquines de la seua propietat en les labors encomanades.  
L'empresa posarà a l'abast dels treballadors tots els mitjans necessaris perquè aquests puguen executar la seua feina en les millors condicions de comoditat, higiene i seguretat. Per la seua banda, els treballadors utilitzaran els mitjans de protecció que l'empresa els facilite.  
  
Article 17. Discreció professional  
El treballador està obligat a mantindre els secrets relatius a l'explotació i els negocis de l'empresa.  
  
Article 18. Productivitat  
La productivitat és un bé constitucionalment protegit, la millora del qual constitueix un deure bàsic dels treballadors, de manera que hauran de col·laborar els representants legals d'aquests amb la direcció de l'empresa amb vista a aconseguir-ne l'increment.  
  
  
CAPÍTOL V  
Jornada  
  
Article 19. Jornada i distribució de la jornada  
La jornada anual serà de 1.802 hores, que podran distribuir-se irregularment al llarg de l'any, d'acord amb el sistema de torns i horaris que s'establirà en el calendari laboral que amb caràcter anual s'elaborarà en cada centre.  
Per a l'elaboració d'aquest calendari s'efectuarà un període de consultes d'una setmana. En finalitzar aquest període sense que s'arribe a un acord per les parts, l'empresa, en virtut del seu poder d'organització, n'elaborarà el calendari definitiu.  
Sempre que la durada de la jornada diària continuada excedisca de sis hores, s'haurà d'establir un període de descans de quinze minuts. Aquest període de descans es considerarà temps de treball efectiu.  
Els horaris de cada centre de treball s'hauran d'adaptar a les seues necessitats operatives.  
Serà facultat de l'empresa establir horaris i relleus, així com modificar-los d'acord amb el procediment legalment establit.  
  
Article 20. Jornades especials de treball  
S'acorda la submissió expressa al Reial decret 1561/95 de 21 de setembre, publicat en el BOE de 26 de setembre de 1995 i concretament al contingut del capítol segon, secció quarta del reial decret mencionat, articles 8, 9, 10 i 11; de la secció cinquena, articles 19 i 22; capítol IV, article 32.  
Sobre aquest tema es defineix com temps de treball efectiu aquell en el qual el treballador es trobe a la disposició de l'empresari i en l'exercici de la seua activitat, efectuant les funcions pròpies de la conducció de vehicle o mitjà de transport, o altres treballs, durant el temps de circulació d'aquests, o treballs auxiliars que s'efectuen en relació amb el vehicle o mitjà de transport, els seus utillatges i la seua càrrega.  
Es defineix com temps de presència aquell en el qual el treballador es trobe a la disposició de l'empresari sense prestar treball efectiu, per raons d'espera en les càrregues, espera per a les descàrregues, proveïment d'aigua en equips mixtos, proveïment de gasoil, expectatives, parades de trànsit per embussos, semàfors i/o accidents de circulació, viatges sense servei, avaries, menjades en ruta o altres de similars.  
Es dóna per reproduït íntegrament el contingut dels preceptes legals esmentats en el tercer paràgraf d'aquest article, que s'aplicarà de manera plena en l'empresa.  
  
Article 21. Finalització i iniciació de les tasques. Prolongació de la jornada  
Els treballadors es comprometen a finalitzar la tasca o el servei encomanat dins de la seua jornada laboral una vegada s'haja iniciat aquest, de manera que la prorrogaran fins a un màxim de dues hores, i percebran la retribució corresponent a l'excés de jornada com a hora de presència o hora extraordinària.  
El treball dels operaris amb funcions de manteniment i reparació d'instal·lacions o maquinària, necessàries per a la represa o continuïtat del procés productiu, així com del personal que inicie o tanque el treball dels altres, es podrà prolongar el temps necessari, sense que l'excés sobre la jornada ordinària es compute com a hores extraordinàries, i s'haurà d'abonar a prorrata del valor de l'hora extraordinària de treball.  
  
Els treballadors que estiguen adscrits a sistemes de torns, estan obligats a romandre en el seu lloc de treball fins a l'arribada del relleu. El temps treballat durant l'espera s'abonarà a prorrata del valor de l'hora extraordinària de treball.  
  
Article 22. Hores extraordinàries estructurals  
Atés el caràcter dels serveis que es presten en aquesta activitat, es consideraran hores extraordinàries estructurals totes les que es requerisquen per a la finalització dels serveis, concretades per la prolongació de temps que s'efectuen, motivats siga per avaries dels elements de transport, inclemències climatològiques, substitució d'absències imprevistes, o bé per processos de puntes de producció no habituals i altres situacions estructurals derivades de la naturalesa del treball concret, tot això, a l'empara del que es disposa en l'Ordre d'1 de març de 1983, l'execució de la qual és obligatòria per al treballador.  
  
En la retribució de les hores extraordinàries estructurals el treballador, aquest podrà optar per percebre la retribució corresponent a l'hora de presència o hora extraordinària o bé per la compensació en descansos substitutius en idèntica proporció, i distribuïts en períodes acumulats de huit hores, que es poden gaudir en els quatre mesos següents, amb un consens previ amb l'empresa.  
  
  
Article 23. Guàrdies i festius  
Es considera com a guàrdia el servei especial que s'ha de desenvolupar de manera obligatòria, d'acord amb els torns establits prèviament, després de la jornada de treball, i la finalitat d'aquesta guàrdia serà estar disponible i localitzable fóra del centre de treball per a atendre els serveis urgents, i si escau, les reparacions urgents corresponents que requerisquen intervenció immediata.  
Aquest servei especial implica, per tant, una disponibilitat així com una dedicació superior, per a garantir el funcionament correcte de l'activitat de l'empresa.  
Les guàrdies tindran caràcter setmanal, i s'agruparan en blocs de set dies, incloent-hi els dissabtes, diumenges i festius, i la situació de guàrdia començarà en finalitzar la jornada laboral i fins a l'inici de la següent.  
El personal disponible es defineix com:  
a) Personal de guàrdia: l'operari que es trobe disponible i localitzable fora de la seua jornada laboral, a l'efecte d'atendre els avisos urgents i, si escau, efectuar les intervencions corresponents per a atendre les necessitats del client.  
Les guàrdies es desenvoluparan, en principi, i llevat de l'existència d'altres necessitats per part de l'empresa, per un o dos operaris en funció del servei que s'haja d'efectuar.  
Els treballadors que voluntàriament ho decidisquen, s'acolliran, durant un període mínim de sis mesos, a un torn rotatiu per a cobrir les guàrdies i els festius, segons el sistema esmentat anteriorment. Si no hi ha un nombre de voluntaris que aconseguisca com a mínim un trenta per cent de la plantilla i amb caràcter proporcional entre les diverses categories, l'empresa podrà establir un torn rotatiu obligatori que cobrisca aquestes necessitats.  
Respecte als operaris que es puguen incorporar en un futur al personal de l'explotació, l'empresa, en transcórrer un període màxim de sis mesos, podrà incorporar-los al servei de guàrdies, una vegada que aquests hagen adquirit els coneixements i la qualificació professional suficient per a assumir la responsabilitat inherent a aquest servei. L'empresa, no obstant això, podrà acordar la seua inclusió en el servei de guàrdies en un període més breu, si l'operari acredita els requisits esmentats abans.  
Les actuacions o intervencions que s'han de desenvolupar durant el servei especial de guàrdies seran:  
- La guàrdia comprén els treballs efectuats pel treballador durant el temps en el qual es trobe en aquesta situació especial, així com la disponibilitat absoluta i immediata que hi ha d'haver perquè se'l localitze de la manera i amb els mitjans que s'adopten en el servei.  
- Durant la guàrdia s'està obligat a atendre tots els avisos que es reben, i s'ha d'elaborar una part de treball per cada telefonada rebuda així com de la intervenció efectuada com a conseqüència d'aquesta.  
La parella que estiga de guàrdia s'haurà de posar en contacte amb l'encarregat, o persona en qui aquest delegue, en el cas que:  
a) En rebre un avís li sorgisquen dubtes raonables sobre la intervenció que cal dur a terme, per tal que reba instruccions pertinents de com actuar en aquell moment.  
b) En rebre un avís estiga cobrint ja un altre servei, i s'haja de localitzar un altre mebre del personal per a executar-ne el nou.  
Les guàrdies es remuneraran amb els conceptes i continguts següents:  
El personal de guàrdia percebrà per cada guàrdia setmanal la quantitat de 86,32 euros, sota el concepte en el rebut de nòmines de «Guàrdies». Aquesta quantitat es revaloritzarà anualment d'acord amb els increments pactats en aquest conveni.  
En la retribució anterior queda inclòs el temps emprat pel treballador en els desplaçaments, i se'n retribuirà l'excés com a hora extraordinària o festiva, en funció de l'horari en què el treballador haja d'efectuar el servei.  
  
Article 24. Vacances  
El personal subjecte a aquest conveni tindrà dret al gaudi d'un període de vacances anuals de 31 dies naturals, retribuïdes a salari real.  
  
Les vacances es gaudiran per anys naturals. El primer any de prestació de serveis en l'empresa només es tindrà dret al gaudi de la part proporcional corresponent al temps treballat realment durant l'any.  
  
El període de gaudi de les vacances serà per quinzenes, una de les quals serà per elecció dels treballadors, i l'altra, per elecció de l'empresa; les dues durant el període dels dotze mesos de l'any.  
El dret a vacances no és susceptible de compensació econòmica. No obstant això, el personal que cesse durant el transcurs de l'any tindrà dret a l'abonament del salari corresponent a la part de vacances meritades i no gaudides, com a concepte integrant de la liquidació per la seua baixa en l'empresa.  
El calendari sobre vacances quedarà formalitzat i quedaran així mateix distribuïts els torns dins del primer trimestre de l'any, segons l'elecció efectuada, i els treballadors hauran de lliurar abans del 15 de gener de cada any el document per a l'elecció de vacances que els lliurarà l'empresa.  
En cas que en data de 15 de gener el treballador no haja omplit i lliurat aquest document, excepte per causa justificada, l'empresa designarà les dates dels 31 dies de vacances que ha de gaudir.  
  
Article 25. Assumptes personals  
S'estableix el dia 3 de novembre, festivitat de Sant Martí de Porres, com a festiu.  
A l'efecte del gaudi d'aquest festiu es considerarà com a dia d'assumptes personals, i el treballador podrà gaudir-lo com millor li convinga durant tot l'any, excepte per a fer ponts no previstos en el calendari laboral o durant el període vacacional, ja que no es podrà gaudir ni el dia abans de l'inici de vacances ni el dia després de finalitzar-les.  
Per a fer ús d'aquest dret el treballador haurà de notificar-ho per escrit a l'empresa amb un mínim de tres dies d'antelació a la data de gaudiment, a fi de permetre la reorganització del servei necessària, i no podrà utilitzar el mateix dia més del 30 % de la plantilla d'un departament o secció.  
  
  
CAPÍTOL VI  
Retribucions  
  
Article 26. Sistema salarial  
Es considerarà salari la totalitat de les percepcions econòmiques dels treballadors, en diners o en espècie, per la prestació professional dels serveis laborals per compte d'altri, tan si retribueixen el treball efectiu, qualsevol que siga la forma de remuneració, o els períodes de descans computables com a períodes de treball.  
No tindran la consideració de salaris les quantitats percebudes pel treballador en concepte d'indemnitzacions o bestretes per les despeses efectuades com a conseqüència de la seua activitat laboral, les prestacions i indemnitzacions de la Seguretat Social i les indemnitzacions corresponents a trasllats, suspensions o acomiadaments.  
  
Article 27. Retribucions  
a) Principi general: el sistema retributiu que s'estableix en aquest conveni substitueix totalment el règim salarial que de dret i fet aplicava l'empresa fins al moment de l'entrada en vigor d'aquest.  
  
b) La retribució salarial del personal compresa en l'àmbit d'aplicació d'aquest conveni estarà constituïda pels conceptes següents:  
  
- Salari base: concepte fix mensual que s'abona segons taules salarials per categoria professional.  
- Antiguitat: s'estableix un complement personal per a totes les categories en concepte d'antiguitat que consisteix en:  
Un 5 % del salari base en complir-se els cinc anys de servei efectiu en l'empresa.  
Un 10 % del salari base en complir-se els deu anys de servei efectiu en l'empresa.  
Un 15 % del salari base en complir-se els quinze anys de servei efectiu en l'empresa.  
S'estima aquest 15 % com a límit de l'antiguitat per a totes les categories a partir dels vint anys en l'empresa.  
Aquest concepte es meritarà a partir del dia primer del mes següent al del compliment de cada quinquenni.  
- Prorrata de paga de beneficis. Paga extra de beneficis, que es prorratejarà per mesos per al personal de nova incorporació o que s'abonarà íntegrament al març per al personal que en la data de la signatura del conveni ja estiguera percebent-la d'aquesta manera, i que consisteix en l'import d'un mes de salari base i antiguitat. Per a l'any 2019 i successius s'incrementarà l'import en cent euros bruts.  
- Plus de transport. S'estableix un complement de plus de transport per a totes les categories professionals en les taules salarials. Aquest plus es percebrà per dies treballats de manera efectiva durant el mes, i compensa el temps i el cost dels desplaçaments dels treballadors fins on es trobe el centre de treball.  
A més, a partir de la signatura d'aquest conveni, si l'empresa canviara l'actual centre de treball a un altre terme municipal i sempre que el desplaçament des del domicili del treballador s'incremente en vint quilometres per trajecte, l'empresa compensarà amb vint euros mensuals els treballadors afectats i en les mateixes condicions del paràgraf anterior. Aquesta quantitat no està subjecta a revisió.  
- Plus de feina tòxica o perillosa o penosa. Als treballadors que hagen de dur a terme tasques que resulten excepcionalment penoses, tòxiques i/o perilloses se'ls abonarà una complement del 30 % sobre el salari base, d'acord amb el que s'estableix en l'article 34 del vigent conveni general del sector de neteja pública, viària, regs, recollida, tractament i eliminació de residus i neteja i conservació del clavegueram.  
  
- Conveni absorbible. Romanent que puga quedar del conveni absorbible que estiguera cobrant un treballador abans de l'aplicació del conveni i una vegada actualitzats els salaris de l'empresa amb les taules salarials que s'adjunta. El romanent d'aquest concepte serà l'únic que no passarà a formar part del complement ad personam, i l'únic concepte retributiu que no s'incrementarà, sinó que serà absorbible i compensable amb els increments salarials que es puguen produir en el futur i fins a la desaparició d'aquest.  
- Plus d'activitat. Per al personal amb categoria de cap d'equip, s'estableix un plus d'activitat de caràcter mensual, per l'import assenyalat en les taules salarials de l'annex I. Aquest plus s'abonarà per dia treballat d'una manera efectiva.  
- Complement ad personam. Una vegada actualitzats els salaris en l'empresa amb les taules que s'adjunten, qualsevol quantitat que sobrepasse el que estava cobrant el treballador amb anterioritat a l'aplicació d'aquest conveni passarà a aquell complement. Aquest concepte no serà compensable ni absorbible, excepte per canvi de categoria que comporte un augment salarial.  
- Paga extra d'estiu. Complement de venciment superior al mes, consistent en l'import d'un mes de salari base i l'antiguitat. Per a l'any 2019 i successius s'incrementarà l'import en cent euros bruts.  
  
- Paga extra de Nadal. Complement de venciment superior al mes consistent en l'import d'un mes de salari base i l'antiguitat. Per a l'any 2019 i successius s'incrementarà l'import en cent euros bruts.  
  
- Hora de presència diürna. El preu de l'hora de presència, considerant-se com a tal la compresa en la definició establida en l'article 20 d'aquest conveni, es reflecteix en les taules salarials adjuntes.  
- Hora de presència nocturna. El preu de l'hora diürna s'incrementarà en un 25 %, en cas que es retribuïsquen les hores incloses en el període horari en el qual es genera el dret al plus de nocturnitat (de les 22.00 hores a les 06.00 hores).  
- Hores extraordinàries. Tenen la condició d'hores extraordinàries les que s'efectuen de dilluns a dissabte sobre la durada de la jornada ordinària pactada o establida legalment. Les hores extres es podran abonar o compensar per temps de descans en dels quatre mesos posteriors, amb un consens previ amb l'empresa de les dates de descans.  
  
El valor de l'hora extraordinària serà el que s'assenyala en la taula salarial adjunta.  
El límit serà el que estableix l'Estatut dels Treballadors.  
- Plus festiu. S'estableix un plus festiu per jornada festiva completa de huit hores treballades en diumenge o festiu, segons el calendari laboral. S'abonarà l'import d'acord amb les taules salarials adjuntes, sense que es puga exigir per aquest concepte cap altra quantia o tipus de retribució.  
La cobertura del treball en festius s'efectuarà per personal voluntari que haurà de posar en coneixement de l'empresa la seua disposició a dur a terme aquesta funció. L'empresa establirà un sistema rotatiu entre aquest personal per a la cobertura dels serveis.  
Si no hi ha un nombre de voluntaris que abaste, com a mínim un 30 % de la plantilla i amb caràcter proporcional entre les categories diferents, l'empresa podrà establir un torn rotatiu obligatori que cobrisca aquestes necessitats.  
Només en el cas que les hores treballades en dia festiu no arriben a huit hores, s'abonarà el temps treballat de manera efectiva i en tot cas un import mínim equivalent a tres hores de treball.  
- Guàrdies. Segons l'article 23 d'aquest conveni.  
- Prolongació jornada. Segons l'article 21 d'aquest conveni.  
- Ajuda escolar. S'estableix un plus d'escolaritat per import de cent euros bruts anuals, que cal meritar amb la mensualitat d'agost de cada any.  
Causaran dret a percebre aquest plus els treballadors de la plantilla que tinguen fills en edats compreses entre els 0 i 16 anys d'edat, i per cada un d'ells.  
Qualsevol variació familiar que afecte aquest punt, s'haurà de comunicar per escrit a l'empresa en el termini màxim dels set dies següents al dia en què s'haja produït.  
- Plus de lloc de treball d'oficines. Tots els treballadors d'oficines afectats per aquest conveni col·lectiu percebrà un plus anomenat «de lloc de treball d'oficines» que consisteix en el 10 % per cent del salari base de la seua categoria professional.  
- Plus d'assistència. El treballador que no tinga cap falta d'assistència durant el mes anterior, que no siga derivada de permisos retribuïts o del gaudi del període vacacional, generarà el dret a percebre aquest plus de meritació mensual, l'import del qual serà d'un 0,35 % del salari base i de l'antiguitat que estiguera percebent mensualment per aquests dos conceptes.  
A partir de l'1 de gener de 2010, es percebrà un 0,50 % del salari base i de l'antiguitat que estiguera percebent mensualment per aquests dos conceptes.  
- Dietes i mitges dietes. La dieta i mitja dieta és un concepte de meritació extrasalarial, de naturalesa indemnitzadora o compensatòria i de caràcter irregular, que té com a finalitat el rescabalament o compensació de les despeses de manutenció i allotjament del treballador ocasionades com a conseqüència d'un desplaçament.  
El treballador percebrà dieta completa en els casos de desplaçaments que impliquen haver de pernoctar fora del domicili i la localitat del treballador. Aquest percebrà una dieta diària de:  
· En el cas que el desplaçament es duga a terme en diumenge o festiu: 65 euros i les despeses de pernoctació i manutenció.  
· En el cas que el desplaçament es duga a terme en dia laborable: 18 euros i les despeses de pernoctació i manutenció.  
Es meritarà mitja dieta quan, com a conseqüència del desplaçament, el treballador afectat tinga necessitat de fer la menjada fora de la seua residència habitual i no li la subministre l'empresa, i que puga pernoctar en la residència mencionada. L'import de la mitja dieta serà, el que s'indique en les taules.  
Les dietes i mitges dietes es percebran sempre amb independència de la retribució del treballador i en les mateixes dates que aquesta.  
El tractament fiscal i de cotització serà el que en cada moment determine la legislació vigent.  
- Quilometratge: en el cas que un treballador, per necessitats del servei, haja d'efectuar algun desplaçament en el seu vehicle particular, aquest percebrà per quilòmetre recorregut 0,21 euros.  
c) A partir de la data d'entrada en vigor d'aquest conveni, l'estructura salarial de la nòmina passarà a ajustar-se als conceptes assenyalats anteriorment.  
d) A partir de la signatura d'aquest conveni regiran les taules salarials que formen part integrant d'aquest document com a annex número u.  
  
e) Per als anys posteriors i durant la vigència d'aquest conveni, s'incrementaran els conceptes salarials mencionats anteriorment, llevat del conveni absorbible, amb l'increment pactat per a cada un dels anys.  
  
f) Millores salarials. L'empresa podrà establir millores salarials, a títol individual o col·lectiu, amb la denominació i contraprestacions, o sense, que acorden amb el personal afectat.  
g) Salari hora dia individual. A l'efecte de qualsevol circumstància en què s'hagen de valorar els temps d'abonament de salaris, que com a títol enunciatiu poden ser retards, faltes d'assistència, permisos no retribuïts o causes similars, s'acudirà al salari hora individual mitjançant la fórmula de computar el salari ordinari de l'any de corresponent, exclosos els conceptes variables, i es dividirà aquest valor pel nombre d'hores que resulten obligades per a meritar aquest salari. En el cas que es tracte de dies complets de no-abonament salarial, s'acudirà a una fórmula similar a l'anterior, però utilitzant com a divisor els dies determinats com de treball cert i real de l'any corresponent.  
  
Article 28. Treballs nocturns  
Les hores treballades durant el període comprés entre les vint-i-dues i les sis hores, llevat que el salari s'haja establit atenent al fet que el treball siga nocturn per la seua pròpia naturalesa, tindran una retribució específica incrementada en un 25 % sobre el salari base.  
  
Article 29. Meritació del salari  
El salari es percebrà dividit en dotze mesos naturals i dues pagues extraordinàries en els mesos de juny i desembre de cada any. La paga de beneficis s'abonarà al març per al personal que a la data de la signatura d'aquest conveni estiguera percebent-ne la totalitat en aquesta data, i es prorratejarà per mesos per al personal d'incorporació nova.  
  
Article 30. Pagament del salari  
Totes les percepcions, llevat de les de venciment periòdic superior al mes, s'abonaran mensualment, encara que el treballador tindrà dret a percebre una bestreta al mes la quantia del qual no serà superior al 90 % de les quantitats meritades.  
Extraordinàriament es podrà concedir altres bestretes, si es considera que hi ha motivació suficient.  
L'empresa pot optar per pagar les retribucions i bestretes a compte d'aquestes, mitjançant xec, transferència o una altra modalitat de pagament per mitjà d'entitat bancària o financera.  
Qualsevol que siga la forma de pagament mai donarà dret al treballador a permís, retribuït o no, o a absentar-se del treball per al cobrament de les seues retribucions.  
  
  
CAPÍTOL VII  
Excedències i permisos retribuïts  
  
Article 31. Excedència forçosa  
Els supòsits d'excedència forçosa previstos en la llei generaran el dret a conservar el lloc de treball i al còmput de l'antiguitat durant la seua vigència. El reingrés se sol·licitarà durant el mes següent al cessament en el càrrec que va motivar l'excedència, i se'n perdrà el dret si se sol·licita en haver transcorregut aquest termini.  
La durada del contracte de treball no es veurà alterada per la situació d'excedència forçosa del treballador, i en el cas d'arribar al final del contracte durant el transcurs d'aquesta s'extingirà aquest contracte, amb la denúncia prèvia d'aquesta o un preavís, excepte pacte en contra.  
  
Article 32. Excedència voluntària  
El treballador, amb almenys un any d'antiguitat en l'empresa, tindrà dret al fet que se li reconega la possibilitat de situar-se en excedència voluntària per un termini no inferior a quatre mesos ni superior a cinc anys. Aquest dret només podrà ser exercitat de nou pel mateix treballador si han transcorregut dos anys des del final de l'anterior excedència voluntària.  
Els treballadors tindran dret a un període d'excedència no superior a tres anys per a atendre la cura de cada fill, comptador des de la data de naixement o l'adopció d'aquest, o en els supòsits de guarda amb finalitats d'adopció o d'acollida permanent. Els fills successius donaran dret a un nou període d'excedència que, si escau, posarà fi a aquell del qual s'estava gaudint. Quan dos o més treballadors de la mateixa empresa generen aquest dret pel mateix subjecte causant, l'empresari podrà limitar-ne l'exercici simultani per raons justificades de funcionament de l'empresa.  
El treballador excedent conserva només un dret preferent al reingrés en les vacants d'igual o similar categoria a la seua que hi hagen o es produïsquen en l'empresa, i sempre que ho sol·licite amb almenys un mes d'antelació respecte del final de l'excedència. En el cas d'excedència per a atendre la cura d'un fill, i durant el primer any a partir de l'inici d'aquesta, el treballador tindrà dret a la reserva del seu lloc de treball i al còmput de l'antiguitat durant el temps en què el treballador romanga en situació d'excedència per a atendre la cura del fill.  
  
Durant el període d'excedència el treballador no podrà prestar els seus serveis en una altra empresa que es dedique a la mateixa activitat. Si ho fa, perdrà automàticament el seu dret de reingrés.  
En les excedències pactades s'atendrà al que establisquen les parts.  
  
Article 33. Permisos retribuïts  
El gaudi de permisos retribuïts o altres de similars requerirà, a més de l'avís previ i de la justificació, necessàriament i en tots els casos, l'autorització prèvia i expressa de la direcció de l'empresa, excepte en cas d'impossibilitat manifesta.  
A aquest efecte, prèviament, l'empleat omplrà el document «Llicencies, permisos i uns altres similars», en el qual indicarà les causes que motiven la llicència i els dies d'absència.  
Pel que fa a la llicència, s'haurà de justificar sempre, de manera fefaent, que el gaudi d'aquesta va ser per a la fi prevista i amb un termini màxim de dos dies, excepte els dies per assumptes propis i/o personals.  
La direcció de l'empresa, d'acord amb el regulat anteriorment, establirà el caràcter final de la llicència, el grau de compliment respecte de l'avís previ i la justificació, l'ajust d'aquesta al conveni col·lectiu d'aplicació i l'abonament salarial corresponent.  
El personal afectat per aquest conveni, i d'acord amb l'establit en els apartats anteriors, es podrà absentar amb dret a remuneració, per algun dels motius i pels temps següent:  
a) Quinze dies naturals en cas de matrimoni.  
b) Dos dies pel naixement d'un fill o per la defunció d'aquest, així com per l'accident o la malaltia greus i per l'hospitalització o la intervenció quirúrgica sense hospitalització que requerisca repòs domiciliari de parents fins al segon grau de consanguinitat o afinitat. Quan per aquest motiu el treballador haja de fer un desplaçament, el termini serà de quatre dies.  
c) Un dia per trasllat del domicili habitual.  
d) Pel temps indispensable per al compliment d'un deure inexcusable de caràcter públic o personal.  
e) Per a dur a terme funcions sindicals o de representació del personal en els termes establits legalment o convencionalment.  
f) La treballadora embarassada tindrà dret a absentar-se del lloc de treball, amb dret a remuneració, per a la realització d'exàmens prenatals i tècniques de preparació al part, amb un avis previ a l'empresari i la justificació de la necessitat de realitzar-los durant la jornada de treball.  
  
g) Les treballadores, per lactància d'un fill menor de nou mesos, tindran dret a una hora d'absència del treball, que podran dividir en dues fraccions. La dona, per voluntat seua, podrà substituir aquest dret per una reducció de la jornada en mitja hora amb la mateixa finalitat. Aquest permís el podrà aprofitar indistintament la mare o el pare en cas que els dos treballen.  
h) En els casos de naixements de fills prematurs o que, per qualsevol causa, hagen de romandre hospitalitzats després del part, la mare o el pare tindran dret a absentar-se del lloc de treball durant una hora. Així mateix, tindran dret a reduir la seua jornada de treball fins a un màxim de dues hores, amb una disminució proporcional del salari.  
i) El treballador tindrà dret a una reducció de jornada d'entre una octava part i la meitat de durada d'aquesta per raons de guarda legal per a la cura directa de menors de dotze anys o d'un minusvàlid físic, psíquic o sensorial, que no exercisca una activitat retribuïda, amb una disminució proporcional del salari.  
Tindrà el mateix dret qui necessite encarregar-se de la cura directa d'un familiar, fins al segon grau de consanguinitat o afinitat, que per raons d'edat, accident o malaltia no es puga valer per si mateix, i que no exercisca activitat retribuïda.  
Si dos o més treballadors de la mateixa empresa generen aquest dret pel mateix subjecte causant, l'empresari podrà limitar-ne l'exercici simultani per raons justificades de funcionament de l'empresa.  
  
j) L'empresa anualment concedirà, al personal que ho sol·licite, un dia d'assumptes propis retribuïts amb el mateix import que el treballat de manera efectiva.  
A l'efecte del gaudi d'aquest festiu es considerarà com a dia d'assumptes personals, i el treballador podrà gaudir-lo com millor li convinga durant tot l'any, excepte per a fer ponts no previstos en el calendari laboral o durant el període vacacional, ja que no es podrà gaudir ni el dia abans de l'inici de vacances ni el dia després de finalitzar-les.  
  
Per a fer ús d'aquest dret el treballador haurà de notificar-ho per escrit a l'empresa amb un mínim de tres dies d'antelació a la data de gaudiment, a fi de permetre la reorganització del servei necessària, i no podrà utilitzar el mateix dia més del 30 % de la plantilla d'un departament o secció.  
La concreció horària i la determinació del període de gaudi del permís de lactància i de la reducció de jornada, previstos en l'apartat i d'aquest article, correspondrà al treballador dins de la seua jornada ordinària. El treballador haurà de comunicar a l'empresari amb quinze dies d'antelació la data en què es reincorporarà a la seua jornada ordinària.  
Les parelles de fet, inscrites degudament en el registre corresponent i que hagen notificat prèviament aquest fet a l'empresa mitjançant l'aportació d'aquesta inscripció, també podran gaudir dels permisos que aquest article estableix.  
  
  
CAPÍTOL VIII  
Altres aspectes  
  
Article 34. Jubilació  
És dura a terme d'acord amb la legislació vigent.  
  
Article 35. Incapacitat temporal derivada d'accident de treball o de malaltia professional, o bé de malaltia comuna o accident no laboral  
a) Baixa com a conseqüència d'accident de treball:  
L'empresa abonarà al treballador que es trobe de baixa com a conseqüència d'accident de treball la diferència entre les percepcions de la Seguretat Social fins a aconseguir el 100 % brut dels conceptes salarials percebuts durant el mes anterior excepte hores extres, amb un límit anual màxim de 180 dies a l'any. A partir de l'1 de gener de 2018 el límit serà de 270 dies a l'any i a partir de l'any 2019 el límit passarà a ser de 365 dies.  
b) Baixa com a conseqüència de malaltia amb hospitalització.  
L'empresa abonarà al treballador que es trobe de baixa com a conseqüència de malaltia amb hospitalització la diferència entre les percepcions de la Seguretat Social fins a aconseguir el 100 % brut dels conceptes salarials percebuts durant el mes anterior excepte hores extres, amb un límit anual màxim de 180 dies a l'any. A partir de l'1 de gener de 2018 el límit serà de 270 dies a l'any, i a partir de l'any 2019 el límit passarà a 365 dies.  
c) A partir de l'1 de gener de 2018 la primera incapacitat temporal de l'any es complementarà al 50 % sobre els conceptes salarials fixos, llevat de les hores extra i els conceptes que retribuïsquen situacions especials.  
  
  
CAPÍTOL IX  
Seguretat i salut laboral  
  
Article 36. Peces de roba de treball  
L'empresa posarà a la disposició dels treballadors uniformes de treball a l'estiu i a l'hivern que siguen adequats per a cada activitat, i proveirà, en cas d'embaràs, de peces de roba adequades a l'estat de la treballadora. Estan exclosos d'aquest dret els productors dels grups de personal directiu, tècnic i administratiu.  
Els uniformes estaran compostos per les peces de roba següents:  
Estiu: dos pantalons, dues camises, una granota  
Hivern: dos pantalons, dues camises, dos jerseis, un anorac, una granota  
El calçat de seguretat i la resta d'elements de protecció individual, obligatoris per a la prestació de servei, es lliuraran cada vegada que siga necessari bé per pèrdua, deterioració per ús, etc.  
  
Article 37. Reconeixements mèdics  
L'empresa garantirà als treballadors la vigilància periòdica del seu estat de salut en funció dels riscos inherents al treball. La vigilància es durà a terme quan el treballador preste el seu consentiment, però d'aquest caràcter voluntari s'exceptuaran, previ informe dels representants dels treballadors, els supòsits en els quals la realització dels reconeixements siga imprescindible d'acord amb el que s'estableix en la legislació vigent.  
El temps necessari per a efectuar aquest reconeixement mèdic serà considerat temps efectiu de treball dins de la jornada laboral.  
El resultat d'aquest reconeixement es lliurarà a cada treballador.  
  
Article 38. Seguretat i salut laboral  
L'empresa vetlarà pels drets d'informació, de consulta i de participació, de formació en matèria preventiva i riscos laborals i altres drets recollits en la legislació vigent en matèria de seguretat i salut en el treball, de manera que es procure una protecció eficaç per als seus treballadors.  
  
  
CAPÍTOL X  
Faltes i sancions  
  
Article 39. Facultat sancionadora  
La direcció de l'empresa podrà sancionar els treballadors en virtut d'incompliments laborals, d'acord amb la gradació de faltes i sancions que s'estableixen en els articles següents.  
En tota allò que no es preveu en aquest conveni col·lectiu per a aquesta matèria, s'atendrà al que s'estableix en el conveni col·lectiu sectorial vigent.  
  
  
Article 40. Gradació de les faltes  
Les faltes comeses pels treballadors al servei de l'empresa es classificaran atenent a la seua importància i circumstàncies concurrents en lleus, greus i molt greus.  
  
Article 41. Faltes lleus  
Es consideraran faltes lleus les següents:  
1. Les de descuit, error o demora inexplicable en l'execució de qualsevol treball.  
2. D'una a tres faltes de puntualitat en l'assistència al treball durant el període d'un mes, inferior a trenta minuts, sense que hi haja causes justificades.  
3. L'abandó sense causa justificada del lloc de treball, encara que siga per un temps breu, sempre que aquest abandó no resulte perjudicial per a l'empresa ni pertorbe el treball dels altres operaris, ja que en aquest últims supòsits es considerarà com a falta greu o molt greu.  
4. Descuits menors en la conservació del material, les peces de treball o els mitjans de protecció i en la neteja d'aquests.  
5. No comunicar a l'empresa els canvis de domicili o circumstàncies personals que puguen afectar a la seua relació i obligacions amb l'empresa en el termini de cinc dies després d'haver-ho efectuat.  
6. Falta de condícia i neteja personal ocasional.  
7. Deixar roba o efectes personals fora dels llocs adequats per a custodiar-los.  
8. Les discussions amb els companys de treball en les dependències de l'empresa o durant la jornada laboral, sempre que no siga en presència de públic.  
9. Faltar un dia al treball sense autorització o sense causa justificada.  
10. Retardar l'enviament dels comunicats d'alta, de baixa o de confirmació en cas d'incapacitat temporal.  
11. Menjar durant les hores de treball, excepte en el temps destinat a descans.  
12. No comunicar, amb caràcter previ, l'absència al treball i no justificar dins de les vint-i-quatre hores següents la raó que la va motivar, llevat que es prove la impossibilitat d'haver-ho fet.  
13. No avisar al seu cap immediat dels defectes del material o de la necessitat d'aquest per al bon desenvolupament del treball.  
14. Faltes de respecte i educació en el tracte amb els companys de treball i faltes de respecte i incorrecció en la manera de dirigir-se a superiors.  
15. Trobar-se al centre de treball sense autorització fora de la jornada laboral, quan l'empresa així ho tinga expressament establit.  
  
16. L'incompliment de normes de seguretat i higiene quan no comporten riscos personals o materials.  
17. Qualsevol altra de naturalesa semblant.  
  
Article 42. Faltes greus  
Es qualificaran com a faltes greus les següents:  
1. Més de tres faltes de puntualitat al mes no justificades.  
2. Faltar dos dies al treball durant un període de trenta dies sense causa justificada.  
3. Una falta al treball no justificada, quan haja de rellevar un company.  
4. Lliurar-se a jocs o similars, de qualsevol tipus, quan s'està de servei.  
5. La simulació de malaltia o accident.  
6. La desobediència als superiors en qualsevol matèria de treball. Si la desobediència implica crebant manifest per al treball, o d'aquesta es derivara un perjudici notori per a l'empresa, es considerarà com a falta molt greu.  
7. Qualsevol alteració intencionada o falsificació de dades personals o laborals relatives al treballador mateix o als seus companys.  
8. Dormir durant la jornada de treball.  
9. Actituds o comportament que degraden la bona imatge dels treballadors del sector o de l'empresa.  
10. Falta notòria de respecte o de consideració al públic.  
11. Descuit important en la conservació i neteja de les eines, els estris i els mitjans de protecció que ho requerisquen.  
12. Dur a terme, sense el permís oportú, treballs particulars durant la jornada, així com emprar per a ús propi eines o materials de l'empresa sense l'autorització oportuna.  
13. L'abandó del lloc de treball, sense causa justificada, que ocasione perjudicis a l'empresa o puga ser causa d'accident dels seus companys.  
14. L'embriaguesa o toxicomania durant el treball quan no siga habitual, o fora d'aquest vestint l'uniforme de l'empresa.  
15. La disminució voluntària del rendiment normal del treball.  
16. Ofendre de paraula o mitjançant amenaces un company o un subordinat.  
17. Pujar als vehicles sense l'autorització deguda; que els conductors d'aquests consentisquen que hi pugen els treballadors no autoritzats, o pujar-hi o baixar-ne en marxa sense que hi intervinga una causa justificada o força major.  
18. Aconsellar o incitar els treballadors a incomplir les seues obligacions, si no es produeixen alteracions il·lícites, o a no aconseguir el seu objectiu, llevat de quan exerciten drets protegits constitucionalment.  
19. No prestar la diligència o atenció degudes al treball encomanat, de manera que puga suposar un risc o un perjudici de certa consideració per al treballador mateix, els seus companys, l'empresa o tercers.  
20. La inobservança de les ordres o l'incompliment de les normes en matèria de seguretat i higiene en el treball quan aquestes suposen algun risc per al treballador, els seus companys o tercers, així com negar-se a l'ús dels mitjans de seguretat facilitats per l'empresa, o bé fer-ne un ús indegut.  
21. La negligència o imprudència greu en el desenvolupament de l'activitat encomanada.  
22. No advertir immediatament als caps de qualsevol anomalia, avaria o accident que observe en les instal·lacions, maquinària o locals, així com el fet d'ocultar o falsejar aquesta informació.  
23. Introduir a persones no autoritzades al centre de treball o facilitar-los-hi l'accés.  
24. La negligència greu en la conservació de materials o màquines, quan el treballador tinga al seu càrrec aquesta conservació.  
25. La reincidència en faltes lleus que hagen sigut sancionades, encara que siguen de naturalesa diversa, comeses en el trimestre anterior, excepte les faltes de puntualitat.  
26. Simular la presència d'un altre empleat per qualsevol mitjà.  
27. La falta reiterada de condícia i neteja personal.  
28. Perllongar les absències justificades per un temps superior al necessari.  
29. L'incompliment de normes de seguretat i higiene quan no comporten riscos personals o materials.  
30. L'alteració o permuta de torns o treballs sense autorització del superior jeràrquic.  
31. Al·legar motius falsos per a obtindre llicències o bestretes.  
32. No reflectir les incidències que hagen ocorregut en el servei en el full de ruta corresponent i no omplir-lo.  
33. Qualsevol altra de naturalesa semblant.  
  
Article 43. Faltes molt greus  
Es consideraran com a faltes molt greus les següents:  
1. Més de deu faltes d'assistència al treball sense justificar en un període de sis mesos, o vint durant un any.  
2. Faltar al treball més de dos dies durant un període de trenta dies sense causa justificada.  
3. El frau, la deslleialtat o l'abús de confiança en el treball.  
4. La condemna per robatori, el furt o la malversació comesos dins o fora de l'empresa, que puga implicar desconfiança per a aquesta i, en tot cas, les de durada superior a sis anys.  
5. Fer desaparéixer, inutilitzar o causar desperfectes en materials, estris, eines, maquinària, aparells, instal·lacions, edificis, béns, documents, o qualsevol altre objecte de l'empresa.  
6. Fumar en llocs perillosos o inflamables.  
7. Violar intencionadament el secret de la correspondència o documents reservats de l'empresa, dels treballadors o de les representacions sindicals.  
8. L'embriaguesa habitual o toxicomania si repercuteixen negativament en el treball.  
9. L'incompliment del que s'estableix en aquest conveni en matèria de discreció professional.  
10. La competència deslleial.  
11. Els maltractaments de paraula o fet, o faltes greus de respecte i consideració, als superiors, als companys o als subordinats.  
12. L'abandó del lloc de treball sense justificació quan això ocasione un perjudici greu per a l'empresa o siga causa d'accident per al treballador, els seus companys o tercers.  
13. La imprudència o negligència inexcusable, així com l'incompliment de les normes de seguretat i higiene en el treball que ocasionen risc greu d'accident laboral, perjudicis als seus companys o a tercers, o danys a l'empresa.  
14. L'abús d'autoritat per part de qui l'exercisca.  
15. La disminució voluntària i continuada en el rendiment normal del treball.  
16. La desobediència continuada o persistent.   
17. Els actes desenvolupats al centre de treball, o fora d'aquest durant la realització del servei, que siguen constitutius de delicte.  
18. Originar renyines i baralles freqüents amb els companys de treball.  
19. La reincidència en una falta greu, encara que siga de naturalesa diversa, en dels últims sis mesos, sempre que haja sigut objecte de sanció.  
20. La incitació als treballadors perquè incomplisquen les seues obligacions laborals, encara que siga parcialment, o no acomplisquen els seus objectius, llevat de quan exerciten drets protegits constitucionalment.  
21. Demanar regals de qualsevol tipus pels serveis de l'empresa.  
22. El consum de begudes alcohòliques en conductors i/o ajudants en les tres hores anteriors a l'inici de la jornada, durant l'horari de treball i durant els temps de presència.  
23. Les faltes de naturalesa semblant.  
  
Article 44. Prescripció de les infraccions i faltes  
Les faltes lleus prescriuran al cap de 10 dies; les greus, als vint dies; les molt greus, als seixanta dies, sempre a partir de la data en què l'empresa haja tingut coneixement de la comissió, i en tot cas, als sis mesos d'haver sigut comeses.  
  
Article 45. Sancions. Aplicació  
Les sancions que l'empresa podran imposar, segons la gravetat i circumstàncies de les faltes comeses, seran les següents:  
1. Per faltes lleus:  
- Amonestació verbal  
- Amonestació per escrit  
- Suspensió d'ocupació i sou d'un dia o de dos  
2. Per faltes greus:  
- Suspensió d'ocupació i sou de tres a deu dies.  
3. Per faltes molt greus:  
- Suspensió d'ocupació i sou d'onze a seixanta dies  
- Acomiadament  
Per a l'aplicació i graduació de les sancions es tindrà en compte el grau de responsabilitat més alt o més baix del treballador que comet la falta, així com la repercussió del fet en els altres treballadors i en l'empresa.  
Prèviament a la imposició de sancions per faltes greus o molt greus als treballadors que exerceixen la condició de representant legal o sindical, els serà instruït expedient contradictori per part de l'empresa, en el qual s'escoltarà, a més de l'interessat, altres membres de la representació a la qual aquest pertanga, si n'hi ha.  
L'empresa anotarà en els expedients laborals dels seus treballadors les sancions que se'ls imposen.  
En els supòsits en què l'empresa pretén imposar una sanció per faltes greus o molt greus als treballadors afiliats a un sindicat, amb caràcter previ, haurà de donar audiència al delegat sindical, si n'hi ha.  
  
La valoració de les faltes i les sancions imposades per l'empresa es podran revisar davant de la jurisdicció competent.  
Totes les sancions es comunicaran per escrit al treballador, excepte l'amonestació verbal. Aquest escrit contindrà almenys: el nom del treballador, la data de l'escrit, els fets constitutius de la falta, la data en què es van cometre, la qualificació de la falta i la sanció que s'imposa.  
  
  
CAPÍTOL XI  
Drets sindicals  
  
Article 46. Dels representants dels treballadors  
Els comités d'empresa, els delegats de personal i els delegats sindicals tindran les facultats, els drets i les obligacions assenyalats per a aquests per la Llei orgànica de llibertat sindical, per l'Estatut dels Treballadors i pels convenis col·lectius que se'ls puga aplicar.  
  
Les dues parts acorden que les hores de crèdit mensual de què gaudiran els membres del comité o delegats de personal, es podran acumular, a petició d'aquests, en la seua totalitat o en part, en un o diversos dels seus membres.  
  
Article 47. De l'accion sindical  
a) Els treballadors afiliats a un sindicat podran, en l'àmbit de l'empresa o centre de treball:  
1. Constituir seccions sindicals, de conformitat amb el que s'estableix en els estatuts del sindicat.  
2. Celebrar reunions amb una notificació prèvia a l'empresari, recaptar quotes i distribuir informació sindical fora de les hores de treball i sense pertorbar l'activitat normal de l'empresa.  
3. Rebre la informació que els remeta el seu sindicat.  
b) Les seccions sindicals dels sindicats més representatius legalment i les dels que tinguen representació en el comité d'empresa o compten amb delegats de personal tindran els drets següents:  
- Amb la finalitat de facilitar la difusió dels avisos que puguen interessar els afiliats al sindicat i els treballadors en general, l'empresa posarà a la seua disposició un tauler d'anuncis, que s'haurà de col·locar al centre de treball i en un lloc on es garantisca un accés adequat pels treballadors.  
- A la negociació col·lectiva, en els termes establits en la seua legislació específica.  
- La utilització d'un local adequat en el qual puguen desenvolupar les seues activitats, en les empreses o centres de treball amb més de 250 treballadors.  
  
Article 48. Dels càrrecs sindicals  
1. Els qui exercisquen càrrecs electius provincials, autonòmics o estatals en les organitzacions sindicals més representatives tindran dret:  
  
a) A l'excedència forçosa, amb dret a reserva del lloc de treball i al còmput de l'antiguitat mentre dure l'exercici del seu càrrec representatiu, i s'hauran de reincorporar al seu lloc de treball durant del mes següent a la data del seu cessament.  
b) A l'assistència i l'accés als centres de treball per a participar en activitats pròpies del seu sindicat o del conjunt dels treballadors, prèvia comunicació a l'empresari i sense que l'exercici d'aquest dret puga interrompre el desenvolupament normal del procés productiu.  
c) Al gaudi dels permisos no retribuïts necessaris per al desenvolupament de les funcions sindicals pròpies del seu càrrec, de manera que es podran establir per acord les limitacions oportunes al gaudi d'aquests en funció de les necessitats del procés productiu  
2. Els representants sindicals que participen en les comissions negociadores de conveni col·lectiu, que mantinguen la seua vinculació com a treballadors en actiu en alguna empresa, tindran dret a la concessió dels permisos retribuïts que siguen necessaris per a l'exercici adequat de la seua tasca com a negociadors, sempre que l'empresa estiga afectada per la negociació.  
3. Les organitzacions sindicals que, sent més representatives en l'àmbit autonòmic en l'empresa, d'acord amb el que estableix la Llei orgànica de llibertat sindical vigent, hagen obtingut més del 35 % dels vots en l'elecció al comité d'empresa i tinguen delegat sindical, disposaran per a aquest últim del crèdit d'hores mensuals legalment establit, incrementat en deu hores al mes, sempre que no es produïsca acumulació del crèdit horari de cap representant legal dels treballadors d'aquest sindicat en el centre.  
  
Article 49. Dels comités d'empresa i delegats de personal  
El comité d'empresa i els delegats de personal són els representants col·lectius i unitaris, respectivament, dels treballadors del centre de treball o de l'empresa. Tenen com a funció la defensa dels interessos dels treballadors, així com la negociació i la representació d'aquests davant de l'empresari.  
Els delegats de personal i membres del comité d'empresa tindran competència, en els termes legalment establits, en les matèries següents:  
  
a) Contractes de treball.  
b) Negociació col·lectiva.  
c) Sistemes de remuneració.  
d) Salut laboral.  
e) Classificació professional.  
f) Mobilitat funcional i geogràfica.  
g) Expedients de crisis i regulació d'ocupació.  
h) Mesures disciplinàries.  
i) Vaga.  
j) Coneixement dels balanços comptables que l'empresa emeta oficialment.  
k) I els drets i garanties que es recullen en la legislació vigent.  
  
  
Article 50. Quota sindical  
A requeriment dels treballadors afiliats a les centrals sindicals o sindicats, l'empresa descomptarà en la nòmina mensual dels treballadors l'import de la quota sindical corresponent. El treballador interessat en la realització d'aquesta operació remetrà a la direcció de l'empresa un escrit en el qual farà constar amb claredat l'ordre de descompte; la quantia i l'actualització periòdica d'aquesta; la central o sindicat al que pertanga, així com el número de compte al qual s'hauran de transferir les quantitats corresponents.  
L'empresa efectuarà les detraccions esmentades, llevat que hi haja una indicació en contra del treballador durant el període d'anys prorrogables.  
L'empresa liquidarà mensualment amb el sindicat corresponent la transferència de les quotes, segons el que s'estableix en aquest article.  
  
Article 51. Increment i revisió salarial  
A l'efecte de l'increment i la revisió, tant salarials com econòmics d'aquest conveni col·lectiu s'acorden les condicions següents.  
El percentatge d'increment salarial per a l'any 2017 serà de l'1,5 % aplicat sobre els salaris i els conceptes econòmics de l'any 2016, de manera que quedaran així configurats per a cada categoria professional els salaris corresponents a l'any 2017, d'acord amb la taula salarial de l'annex I.  
L'increment per a l'any 2018 serà de l'1,6 %. Aquest increment s'aplicarà sobre les taules salarials definitives de l'any 2017 i altres condicions econòmiques del conveni, llevat dels articles en què s'haja pactat un increment diferent.  
L'increment per a l'any 2019 serà de l'1,60 %. Aquest increment s'aplicarà sobre les taules salarials definitives de l'any 2018 i altres condicions econòmiques del conveni, llevat dels articles en què s'haja pactat un increment diferent.  
  
Article 32. Comissió paritària  
La comissió paritària del conveni serà un òrgan d'interpretació, conciliació, arbitratge i vigilància del seu compliment i estarà formada per tres membres de cada part de la mesa negociadora.  
  
  
DISPOSICIONS FINAL  
  
Primera  
Per a qualsevol litigi derivat de la interpretació o aplicació d'aquest conveni, les parts se sotmeten expressament a la conciliació i mediació del tribunal d'arbitratge laboral i, subsidiàriament, a la jurisdicció dels jutjats i tribunals competents.  
  
Segona  
En compliment del deure establit en l'article 85 del RDL 2/2015 del text refós de la Llei de l'Estatut dels Treballadors, les parts acorden incorporar a aquest text, i que forme part integrant d'aquest conveni col·lectiu, l'Acord marc de negociació i implantació dels plans d'igualtat en el Grup Ferrovial, II Plans d'Igualtat, Codi NPRH0112, amb data de publicació del 29.12.2015 entre el Grup Ferrovial i les federacions sindicals que les representen en el sector de construcció i de serveis pertanyents a CCOO i UGT.  
  
El pla d'igualtat mencionat es troba situat en la intranet corporativa del Grup Ferrovial, i és accessible a tots els treballadors que el vulguen consultar.  
  
Tercera  
Totes les referències d'aquest text als treballadors, així com en els seus annexos, es considerarà efectuada indistintament a la persona, home o dona, que preste els seus serveis en l'empresa, sense que hi haja discriminació per raó de sexe, i des de l'assumpció del principi d'igualtat en l'accés als llocs o categories professionals i igualtat de remuneració.